SKRIFTLIG FORESPØRGSEL E-0707/00

af Andre Brie (GUE/NGL) til Rådet

(14. marts 2000)

Om: Rådets holdning til medieberetninger om omfattende krænkelser af menneskerettighederne, herunder især mord, tortur, voldtægt og plyndring begået af russiske tropper i Tjetjenien

I mange forskellige internationale medier er der i den senere tid blevet offentliggjort omfattende beretninger om talrige mord, torturhandlinger, voldtægter og plyndringer begået af russiske tropper i Tjetjenien. Rådet bedes besvare følgende:

1. Kan Rådet bekræfte disse beretninger, og hvorledes vurderer Rådet selv disse hændelser?

2. Hvilke foranstaltninger har Rådet truffet for at kunne vurdere sandhedsværdien af disse skæbnesvangre beretninger?

3. Hvilke skridt agter Rådet at tage over for Rusland, hvis disse beretninger viser sig at være sande?

4. Vil Rådet tilstræbe eller i givet fald støtte en international strafferetlig forfølgning og domfældelse imod dem, der direkte og på statsligt plan er ansvarlige for de mord, torturhandlinger, voldtægter og plyndringer, som er blevet begået af medlemmer af de russiske tropper i Tjetjenien?

5. Hvilke kriterier anlægger Rådet for en sådan international strafforfølgning, dvs. hvilket omfang skal de forbrydelser i form af mord, tortur, voldtægt, plyndring og fordrivelse, som stater bærer ansvaret for, tolererer eller på anden vis forårsager ved at forholde sig aktivt eller passivt, have, for at Rådet for Den Europæiske Union kan støtte en sådan international strafferetlig forfølgning og domfældelse imod de ansvarlige?

Samlet svar på skriftlige forespørgsler E-0703/00 og E-0707/00

(26. juni 2000)

Rådet har gentagne gange fordømt den russiske militære aktion i Tjetjenien som totalt uacceptabel. Som fremført i gentagne offentlige erklæringer ser Rådet med den dybeste bekymring på alle krænkelserne af menneskerettighederne i Tjetjenien. Presset på de russiske myndigheder er blevet opretholdt på alle niveauer for at stoppe menneskerettighedskrænkelserne mod den tjetjenske befolkning, og Rådet vil fortsat arbejde for, at der opnås en politisk løsning på konflikten. Det er Rådets opfattelse, at dets fortsatte indsats er begyndt at give påviselige resultater.

EU har benyttet enhver foreliggende mulighed til at undersøge situationen i Tjetjenien. Dette er dog blevet hæmmet af vanskeligheder med at få adgang til området. Den har imidlertid foranstaltet en undersøgelsesmission til Tjetjenien, som EU's ambassadører i Moskva har foretaget. Rådet har også aktivt tilsluttet sig andre initiativer i området. Der er stærke forbindelser til og et godt samarbejde med OSCE, hvor Østrig har formandskabet, og med Europarådet, hvor Irland har formandskabet.

I konklusionerne fra Det Europæiske Råd i Helsingfors den 10.-11. december 1999 blev den russiske aktion fordømt i de mest direkte vendinger. Siden Helsingfors-erklæringen har det arbejdet sammen med Europa-Kommissionen om et revideret TACIS-program, hvorved bistanden til Rusland reduceres til visse prioriterede områder. Programmet vil samle sig om institutionsopbygning, fremme af demokratiet og retssamfundet. Senere blev Rusland i konklusionerne fra Det Europæiske Råd i Lissabon den 23.-24. marts 2000 opfordret til straks at tage skridt til en fredelig løsning af konflikten. Efter valget af præsident Putin opfordrede Rådets højtstående repræsentant den 27. marts til, at fred i Tjetjenien bliver den nye regerings første

prioritet. Den 6.-7. april skal trojkaen besøge Moskva, og EU-formandskabet vil da benytte lejligheden til med vægt at give udtryk for sine synspunkter over for Rusland. Og den 10. april vil emnet være på dagsordenen på mødet i Luxembourg i samarbejdsrådet med Rusland.

Rådet har gentagne gange anmodet om, at alle menneskerettighedskrænkelser efterforskes på en troværdig og gennemsigtig måde, og at de, som har været indblandet i grusomheder, stilles for retten. Formanden for Rådet har givet udtryk for dyb bekymring over situationen i Tjetjenien i sin erklæring den 29. marts til Menneskerettighedskommissionen i Genève.

Formandskabet har på Den Europæiske Unions vegne taget aktiv del i drøftelserne i Menneskerettighedskommissionen om menneskerettighederne i Tjetjenien. Det har forelagt en resolution, hvori det giver udtryk for dyb bekymring over oplysningerne om alvorlige, massive og grove krænkelser af menneskerettighederne i Tjetjenien og opfordrer til, at der nedsættes en national, bredt funderet, uafhængig undersøgelseskommission. Resolutionen er blevet vedtaget efter afstemning i kommissionen. Rådet følger nøje det arbejde hr. Kalamanov, den russiske præsidents særlige repræsentant for menneskerettigheder, udfører. Det forventer, at han tilvejebringer retfærdighed i Tjetjenien og i et vist omfang genskaber tilliden til loven. Rådet opfordrer indtrængende de russiske myndigheder til at gøre dette muligt.